เพิ่มงบปี’54อีก6.6หมื่นล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

ภูมิใจไทยใหญ่คับฟ้าได้1.8หมื่นล้าน นำไปสร้างความเชื่อมั่นลดเหลื่อมล้ำ
โพสต์ทูเดย์ — ครม.ไฟเขียวเกลี่ยงบ 2554 เพิ่ม 6.6 หมื่นล้านบาท เน้นเร่งโครงการตามนโยบายรัฐเร่งด่วนของรัฐบาลและยุทธศาสตร์ความเชื่อมั่นของประเทศ 
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติเห็นชอบแนวทางการเพิ่มงบประมาณรายจ่ายประจำปี 2554 ของส่วนราชการ รัฐวิสาหกิจ และหน่วยงานอื่นที่เสนอของบประมาณมารวมกันทั้งสิ้นกว่า 6.6 หมื่นล้านบาท 
ทั้งนี้ เมื่อสำนักงบประมาณพิจารณาตามแผนยุทธศาสตร์การจัดสรรงบประมาณและแผนปฏิบัติการตามนโยบายของรัฐบาล ที่เน้นเรื่องการเร่งรัดการเบิกจ่ายงบลงทุนเพื่อการพัฒนาเศรษฐกิจที่ยั่งยืน หรือเป็นรายจ่ายที่เร่งรัดตามนโยบายของรัฐบาล โดยได้พิจารณาปรับลดวงเงินที่เสนอมาจำนวน 2.89 แสนล้านบาท ให้เหลือวงเงินที่ได้รับการจัดสรรงบประมาณเพิ่มเติมเพียง 6.6 หมื่นล้านบาท 
งบประมาณที่จัดสรรเพิ่มจำแนกตามยุทธศาสตร์การจัดสรรงบประมาณ ได้แก่ ยุทธศาสตร์การรักษาความเชื่อมั่นของประเทศ 1.22 หมื่นล้านบาท ยุทธศาสตร์การพัฒนาสังคม คุณภาพชีวิตและความเหลื่อมล้ำทางสังคม 1.48 หมื่นล้านบาท ยุทธศาสตร์การบริหารกิจการบ้านเมืองที่ดี 2.03 หมื่นล้านบาท และยุทธศาสตร์การจัดการเศรษฐกิจให้ขยายตัวได้อย่างมีเสถียรภาพและยั่งยืน 1.31 หมื่นล้านบาท 
อย่างไรก็ดี เมื่อมีการพิจารณาแยกประเภทตามส่วนราชการและหน่วยงานอื่น พบว่า กระทรวงมหาดไทยได้รับการจัดสรรงบประมาณเพิ่มมากที่สุด 1.85 หมื่นล้านบาท รองลงมาได้แก่ รัฐวิสาหกิจอื่นๆ 1.4 หมื่นล้านบาท กระทรวงศึกษา ธิการได้รับงบ 9,011 ล้านบาท กระทรวงคมนาคม 8,007 ล้านบาท จังหวัดและกลุ่มจังหวัดรวมกันกว่า 3,479 ล้านบาท 
นอกจากนี้ สำนักงบประมาณแจ้งว่า การเปลี่ยนแปลงงบประมาณรายจ่ายปี 2554 ดังกล่าวเป็นไปตามขั้นตอนที่ได้รับความเห็นชอบจากคณะรัฐมนตรี ก่อนนำเสนอต่อคณะกรรมาธิการวิสามัญพิจารณา ร่าง พ.ร.บ.งบประมาณรายจ่ายประจำปี 2554 ที่จะมีการเสนอให้สภาพิจารณาต่อไป 
สำหรับงบประมาณปี 2554 แบ่งเป็น รายจ่ายประจำ 1.66 ล้านล้านบาท เพิ่มขึ้นจากปีก่อน 15.9% รายจ่ายเพื่อชดใช้เงินคงคลัง 3.03 หมื่นล้านบาท รายจ่ายลงทุน 3.44 แสนล้านบาท เพิ่มขึ้นจากปีก่อน 60.7% รายจ่ายชำระคืนต้นเงินกู้ 3.25 หมื่นล้านบาท ลดลงจากปีก่อนถึง 36.1% 
นายชินวรณ์ บุณยเกียรติ รมว.ศึกษาธิการ เปิดเผยว่า ที่ประชุม เห็นชอบตามที่กระทรวงศึกษาธิการทำคำขอเสนอแปรญัตติเพิ่มเติมงบประมาณรายจ่ายประจำปีงบประมาณ 2554 ต่อคณะกรรมาธิการ (กมธ.) งบประมาณสภาผู้แทนราษฎร รวมเป็นเงิน 9,011 ล้านบาท ซึ่งหลังจากนี้คงต้องขึ้นอยู่กับ กมธ. งบประมาณฯ ว่าจะสามารถจัดสรรงบเพิ่มเติมให้จำนวนเท่าใด หากได้พิจารณาจัดสรรงบตามคำเสนอก็จะเกิดประโยชน์ในการพัฒนาการศึกษาต่อไป
ทางด้านงบประมาณที่ขอแปรญัตติเพิ่มเติมไปนั้น สำนักงานคณะกรรมการการศึกษาขั้นพื้นฐาน (สพฐ.) ได้ประมาณ 5,000 กว่าล้านบาท ซึ่งจะนำไปใช้ปรับปรุงซ่อมแซมอาคารเรียนของโรงเรียนต่างๆ ทั่วประเทศ สำนักงานปลัดกระทรวง 700 กว่าล้านบาท เพื่อนำไปดำเนินการจัดตั้ง กศน.ตำบล ซึ่งจะเป็นแหล่งเรียนรู้ราคาถูก และสถาบันส่งเสริมการสอนวิทยาศาสตร์และเทคโนโลยี (สสวท.) 198 ล้านบาท เพื่อนำมาจัดตั้งกองทุนให้กับนักเรียนที่มีความสนใจที่จะเรียนทางด้านคณิตศาสตร์และวิทยาศาสตร์ เพื่อเป็นการสร้างแรงจูงใจให้กับผู้ที่เรียนในด้านนี้